Karlik Zsuzsanna


Tudománytörténet a kémiaórán

Miről szól ma egy átlagos kémiaóra? Az anyagok felépítéséről, szerkezetéről és átalakulásairól. Vagyis a kémia tárgyáról. Azt hiszem, ez egyáltalán nem meglepő, de hiányzik belőle, vagy csak elvétve kerül elő, hogy honnan tudunk minderről. Honnan tudjuk, hogy az anyagok atomokból épülnek fel? Hogy milyenek ezek az atomok? Hogy mi történik egy-egy reakció során? Hogyan jött rá az ember minderre? Érdekes és izgalmas kaland, amitől nem kellene megfosztani a gyerekeket.

Sok más oka is van annak, hogy miért megfontolandó a kémiatörténet beiktatása a tanítási órákba. Persze, ez időt igényelne, a kémiára pedig alig néhány év, évente pedig csak egy-két óra áll rendelkezésre. Mégis érdemes végiggondolni, hogy milyen pluszt adhat a kémiatörténet, és ez alapján dönteni. Ebben próbál segíteni ez a cikk.

Mostanában gyakran elhangzik, hogy az iskolában kapott általános műveltség mennyire részekre tagolt, egyes területei között szinte semmilyen kapcsolat nincsen. Míg például a természettudományok összevonása, a köztük lévő kapcsolatok tantervi erősítése egyre többször merül fel, óriási vitát kiváltva, a humán és reálterületek sokkal régebb óta tartó, merev elválasztását viszonylag kevesen kérdőjelezik meg. Hol van már az az idő, amikor még a természettudományos ismereteket az egyetemek bölcsészkarán tanították! Pedig kapcsolatuk, kölcsönhatásuk vitathatatlan. Órákig lehetne mesélni a tudományos felfedezések (pl. a kvantummechanika vagy a relativitáselmélet) filozófiára gyakorolt hatásáról. Néha még az irodalomban is felbukkannak. A történelmi események pedig mindig is kihatottak a tudomány fejlődésére, akár az ipari forradalom találmányaira, akár a második világháború atombombáira gondolunk. Ezek megmutatása, kihangsúlyozása segítheti a gyerekeket az ok-okozati kapcsolatok felismerésében, logikus gondolkodásuk fejlesztésében (hiszen ez nem csak a matematika feladata). Ezen kívül az ismeretek rögzülését is segíti, hiszen több szállal kötődnek egymáshoz, nehezebb elfelejteni őket.

Érdemes a különböző felfedezéseket elhelyezni az időben. Nem a konkrét évszámok felírására és bemagoltatására gondolok, arra ott a történelemóra, azon kívül a dolgozat megírása után az ilyen adatokat a diákok hihetetlen gyorsasággal felejtik el. Inkább kössük össze őket valamilyen érdekes történeten keresztül. Gondoljunk például a radioaktivitás tanítására. A legtöbb tankönyv viszonylag sok tudománytörténeti ismeretet szolgáltat erről a témáról. Bequerel, a Curie-házaspár és Hevesy György neve is előkerül bennük. De vajon hányan tudják időben elhelyezni a jelenség felfedezését? Valószínűleg nem sokan. Ha azonban mesélünk nekik Curie-ékről, kemény munkájukról, elhivatottságukról, majd érdekességként azt is elmondjuk, hogy később hogyan mentette meg Marie Curie többszázezer sebesült életét az első világháborúban(1), akkor a két eseményt összekapcsolva nem nehéz a felfedezést a századforduló környékére tenni. Ennél pontosabb behatárolásra pedig egy átlagembernek nincs szüksége, úgysem egyetlen nap alatt történt minden, hanem évek munkája során. Ha pedig úgy döntünk, hogy Pierre Curie és felesége életébe mélyebben is beavatjuk a diákságot, akkor a három részre szakadt Lengyelország sorsát is jobban megismerhetik és megjegyezhetik, sőt, Pierre-en keresztül Lord Kelvinhez is eljuthatunk. „A leghíresebb angol tudós” ugyanis „Hatalmas állása és magas kora ellenére” maga keresi a kapcsolatot a fiatal francia fizikussal, és nagyon elcsodálkozik azon, hogy milyen silány körülmények között kell dolgoznia annak az embernek, „akit ő, Lord Kelvin, mesternek tart”(2).

Az ilyen érdekességekkel a különböző országok történelmének eseményeit is összekapcsolhatjuk. A történelemórák gyakori problémája, hogy a magyar és az egyetemes történelem, de akár egyes külföldi országok történelme is teljesen elválik egymástól, és csak egy esetleges háború kapcsolja össze őket. A felvételin is komoly problémát okoz magyar írók, költők, politikusok külföldi kortársainak megnevezése, pedig bizonyára hatással voltak egymás munkásságára. A tudósok életén keresztül hozzájuk is eljuthatunk, a történelemtanárok nagy örömére. Ez, persze egy kis többletmunkát, utánaolvasást igényelhet, de cserébe megkérhetjük a történelmet tanítókat, hogy meséljenek egy kicsit a kémiával (is) foglalkozó híres emberekről. Míg Martinovics Ignác vegyészkedéséről viszonylag sokan hallottak, Görgey Artúrnak a kókuszdió zsírsavaival végzett munkássága(3) a többség számára teljesen ismeretlen. Pedig érdemes megmutatni, hogy egy ember egymástól távol álló területek iránt is érdeklődhet, sőt, komolyan foglalkozhat velük, és maradandót alkothat akár mindegyikben. Ezek, természetesen, inkább csak érdekességek, hiszen Martinovicsnak és Görgeynek is a történelem színpadán volt a legfontosabb szerepe, de általában az ilyesmit jegyzik meg legkönnyebben a gyerekek.
Vannak azonban olyan magyarok is, akik a kémiában, illetve a többi természettudományban (ezek nem mindig választhatók el egymástól egyértelműen) alkottak igazán maradandót. Nevük és legfontosabb munkáik ismerete ugyanúgy az általános műveltség része, mint Ady költészete. Megtanításukat nem háríthatjuk a történelemtanárokra. Egyrészt, mert ők is időhiánnyal küszködnek, másrészt, mert általában nem rendelkeznek elég ismerettel ahhoz, hogy e tudósok munkásságának lényegét elmondhassák. Ezért nagyon gyakran annyit tesznek, hogy tudomány-technika címmel kiadnak egy névlistát, melynek bemagolása csak a lelkesebb diákoknak ad többé-kevésbé maradandó tudást, a többiekben inkább csak a megtanulásukkal járó kellemetlen emlék hagy nyomot. Pedig a kémia történetének sok fontos magyar származású szereplője volt. Gondoljunk csak Irinyi Jánosra vagy a sok Nobel-díjasra. Irinyi gyufájáról viszonylag sokan hallottak, Szent-Györgyi Albert nevéhez is hozzákapcsolódott a C-vitamin (bár az ő munkássága inkább a biológia területéhez tartozik). De ha megkérünk valakit, hogy Szent-Györgyin kívül mondjon még egy Nobel-díjast, általában Kertész Imre nevén kívül csak hebegést vagy lesütött tekintetet kapunk válaszként. Hevesy Györgyről a többségnek legfeljebb az általános iskolai verseny jut az eszébe, Zsigmondy, Polányi és a többiek teljesen ismeretlenek a többség számára. Legfeljebb [image: image3.wmf] 

Gábor Dénesnél kapják fel a fejüket, hogy „ja, az a főiskola”. Azt már ne is várjuk, hogy a munkásságukról bárki is tudjon. Elszomorító eredménnyel járt a Sulineten olvasható „felmérés”(4), melyben egy iskola diákjainak és az Astoria aluljáróján áthaladó embereknek tették fel a következő kérdést: „Mit tudsz Oláh Györgyről?” A megkérdezetteknek kevesebb, mint 5%-a tudta, hogy egy Nobel-díjasról van szó.

Miért vagyunk ennyire tájékozatlanok? Miért van az, hogy Kertész Imrét mindenki ismeri (ami természetesen nagyon jó), de a mindössze nyolc évvel korábban díjazott Oláh Györgyöt szinte senki sem? Hol van a hiba? Fel lehet tenni ezeket a kérdéseket, de nem hiszem, hogy kielégítő választ kaphatunk rájuk. Csak egymásra mutogatás lenne a vége, annak pedig nem látom értelmét. Ugyanúgy hibáztatható a média, mint a tanárok vagy az oktatással foglalkozó egyéb szakemberek. Ehelyett azonban inkább a megoldáson kellene gondolkodni. A legkézenfekvőbbnek pedig az látszik, hogy a tanórákon beszéljünk ezekről az emberekről és természetesen a Nobel-díjat nem kapott, de semmivel sem kevésbé értékes eredményeket elérő tudósokról. Munkásságuk lényege elmagyarázható az átlagember számára is érthető módon és ugyanolyan fontos, mint az írók és költők művei.

Persze, ne feledkezzünk meg a külföldi kutatókról se! Nem Mengyelejev az egyetlen, aki hozzájárult a kémia fejlődéséhez, Lavoisier, Dalton, Bohr és a többiek is megérdemelnek egy-két mondatot. Mindenkire nyilván nincs idő, de néhányukat ki lehet emelni. Kössük a nevüket valamilyen érdekes történethez, hogy jobban megjegyezzék őket. A barométerről, a felhőkarcolóról és Bohrról keringő legenda(5) például felkeltheti a diákok érdeklődését. Akár nekik is feladhatjuk a vizsgafeladatot, hiszen a történetben szereplő megoldások nagy részéhez nincs szükség egyetemi fizikatudásra. Lehet, hogy egy igazán kreatív diák újabb ötlettel rukkol majd elő. És ha azt szeretnénk, hogy az elmúlt évszázadok nagy koponyái mellett a gyerekek a mai tudomány fejlődéséről is képet kapjanak, legalább annyit megtehetünk, hogy pár szóval vázoljuk az adott év Nobel-díjasainak munkásságát.

Szerintem nem szabad eltitkolni a diákok elől, hogy a legnagyobb tudósok között is voltak olyanok, akiknek elméletét később megdöntötték. Attól, hogy ma már tudjuk egy elképzelésről, hogy nem helyes, a maga idejében megfelelhetett az akkori tudásrendszernek és a kísérleti eredményeknek. Például évszázadok óta tudjuk, hogy a flogisztonelmélet nem írja le helyesen az égést. Mégis nagy volt a jelentősége, többek között azért, mert rengeteg kísérletre egységes magyarázatot adott. Aztán kiderült, hogy egyes anyagok égetésekor, pl. fémek oxidációjakor, nő a tömegük, ami ellentmondott az elméletnek. Ezt eleinte azzal magyarázták, hogy a könnyű flogiszton eltávozik, és nehezebb tűzrészecskék mennek a helyére(6). Végül Lavoisier oxigénelmélete adott egységes magyarázatot.

Nem volt tökéletes Bohr atommodellje sem, mégsem becsülhetjük le azt, s továbbra is ugyanúgy megérdemli a Nobel-díját, mint mikor kapta. Fontos, hogy a diákok megértsék, egy elmélet addig működik, amíg ellentmondó eredményeket nem kapunk, kísérletek meg nem cáfolják. Vagyis akár a mai elméletek között is lehetnek olyanok, melyekről néhány év vagy évtized múlva kiderül, hogy hibásak. De amíg jól működnek, nincs okunk elvetni őket.

Ha megmutatjuk, hogy mindenki, még a legnagyobbak is tévedhetnek, és ezzel együtt is elismert tudósoknak számítanak, a diákok megérthetik, nincs mitől félniük, nyugodtan elmondhatják véleményüket, elképzeléseiket, nem szégyen, ha esetleg „nem jót” mondanak. Lehet próbálkozni, gondolkozni és tévedni is. Aki kutat, elméleteket állít fel, az néha hibázik. Ettől még nem kevésbé jó szakember, egyszerűen csak ember. Ezért nem szabad lenézni, kinevetni. Ha kiskoruktól így állunk a diákok tévedéseihez, sokkal szabadabban ki merik majd mondani, amit gondolnak. Ez a tanároknak is hasznukra válik, hiszen alaposabban megismerhetik diákjaik gondolkodásmódját, jobban előjön téves előzetes tudásuk, elképzeléseik, így könnyebb korrigálni azokat. A híres tudósok tévedéseinek bemutatása még egy előnnyel jár: felhívja a diákok figyelmét arra, hogy kritika nélkül ne fogadják el senkinek a véleményét, merjenek kételkedni a nagy tekintéllyel rendelkező személyek szavaiban is, legyenek azok politikusok vagy éppen a tanáraik.

Egy-egy elmélet kialakulása kapcsán beavathatjuk a gyerekeket a tudományos munkába: hogyan dolgoznak a kutatók, hogyan végeznek el egy új kísérletet, hogyan értékelik azt. Ezzel megelőzhető, hogy a tudósokat kócos hajú, zavaros tekintetű, fehér köpenyben, sejtelmesen gőzölgő színes folyadékkal telt lombikkal a kezükben össze-vissza rohangáló, félig őrült marslakóknak képzeljék el. Így segíthetünk, hogy a diákok reális képet alkossanak erről a munkáról, segítve ezzel pályaválasztásukat. Természetesen a mai kutatómunkát nem szabad összekeverni az alkimisták vagy akár a múlt század elején élt tudósok munkájával, körülményeivel.

Fontos, hogy érdekes dolgokról meséljünk az osztálynak. A meglepő, vicces történetek felkeltik az érdeklődést és a lankadó figyelmet. Tudjuk, hogy egy középiskolás kb. 20 percig tud folyamatosan figyelni az órán, utána szüksége van egy kis kikapcsolódásra. Ilyenkor be lehet iktatni egy látványos vagy hangos kísérletet, vagy egy csattanós történetet, ami felébreszti az osztályt. Mindig jó, ha van a tarsolyunkban egy-két jó sztori tudósokról, felfedezésekről, amivel az óra végén megmaradó kis időt is elüthetjük, ha esetleg hamarabb befejezzük az anyagot a tervezettnél.

Mutassuk be a kémiatörténet egy-egy kivételes személyiségét, aki magán- vagy szakemberként példaértékű lehet a diákok számára akár gondolataival, akár tetteivel. Kiselőadásnak is kiadhatunk ilyesmit, valószínűleg könnyebb a gyerekeknek ebből felkészülni, mint egy szakmai témából. De csak olyan ember életét adjuk ki így, akiről valóban érdekes könyvet, cikkeket tudunk ajánlani, hogy élvezetes legyen a felkészülés.

Az egyik leghálásabb téma Maria Sklodowska-Curie, ismertebb nevén Madame Curie élete. Rengeteg könyvet írtak róla(7) (8) (9), életéről filmet is készítettek. Olyan ismert tudós, hogy még a nem kifejezetten értelmiségieknek készült „Egy rém rendes család” című sorozatban is felbukkan a neve, a főszereplő Al Bundy egyik nőkről szóló okfejtésében. Élete kész regény volt, mindenki találhat benne kedvére való részt. Elhivatottsága, kitartó, kemény munkája példaértékű. Férjében tökéletes párra talált, tudásukat, eredményeiket önzetlenül a tudomány szolgálatába állították. Bár felfedezéseikből üzleti hasznot húzhattak volna, nem kértek rá szabadalmat, hiszen az „Összeférhetetlen lenne a tudományos szellemmel.”(10) Kutatási körülményeiket jól tükrözi, hogy Pierre sosem kapott saját laboratóriumot annak ellenére, hogy Nobel-díjas tudós volt. Férje halála után Marie folytatta a kutatást, és ő lett az első nő, aki francia egyetemi tanszéken tanított. Az első kétszeres Nobel-díjas, ráadásul két különböző kategóriában, és az egyetlen, akinek a lánya is Nobel-díjat kapott. Még sokáig lehetne folytatni élete érdekességeit, különlegességeit vagy nehézségeit. Ideális téma a kémiaórákra, még akkor is, ha valójában fizika és matematika szakot végzett. Jó példa arra, hogy a fizika és a kémia között nincs éles határ.

Érdemes lehet megmutatni, hogy a kiemelkedő tudósok mennyire különböző emberek voltak. Nincsen egyfajta embertípus, amelyik sikeres lehet, a többiek pedig nem. Eltérő személyiségük, életük volt. Egy részük magánemberként is csodálatra méltó volt, de akadtak olyanok is, akiknek egyes nézetei (pl. a fizikus Lénárd Fülöp nácizmusa) elfogadhatatlanok számunkra. Ez nem csökkenti tudományos eredményeik nagyszerűségét, de talán megvéd attól, hogy egy díj birtokosát automatikusan tökéletesnek és minden területen példaértékűnek tartsunk.

Mivel a tudománytörténet tanítása ennyi előnnyel jár, felmerülhet a kérdés: nem lenne érdemesebb a kémiát a történelmén keresztül tanítani? Így megmutathatnánk a diákoknak a fejlődését, az elméletek kialakulását, megismernék a híres tudósokat. Tajvanban végeztek egy ehhez kapcsolódó kísérletet(11): néhány 8.-os osztálynak tanították így a kémiát, és azt vizsgálták, hogy ez milyen hatással van a problémamegoldó képességükre. A kísérleti osztályok teljesítménye jobbnak bizonyult ilyen téren, mint a kontrollcsoportok tanulóié. Ráadásul a gyengébben teljesítőknek többet segített ez az oktatási mód. Az eredmény oka valószínűleg az, hogy a kísérleti csoportok tanulói a tudománytörténeti megközelítésnek köszönhetően megtanulták elkerülni azokat a téves elképzeléseket, melyeket régebben vallottak a tudósok.

Természetesen a történeti tárgyalásnak vannak hátrányai is. A diákok nem kapnak rendszerezett tudást, csak utólag érthetik meg a megfigyelések, kísérleti jelenségek atomszerkezeti magyarázatát, amely így nem feltétlenül rögzül. Nem elhanyagolható szempont, hogy ha a tanár elcsúszik az időbeosztással, lehet, hogy a 20. század eredményeire már nem marad idő (ahogyan ez pl. a második világháború utáni történelemmel gyakran előfordul a középiskolákban), és így éppen a modern anyagszerkezeti ismeretekhez nem juthatnak hozzá. A tehetséges tanulók hátrányba kerülnek más iskolák tanulóihoz képest az országos kémiaversenyek során, hiszen nem a megszokott tanrend szerint haladnak. Sok vizsgálatot kellene folytatni ahhoz, hogy pontosan lássuk e módszer előnyeit és hátrányait.

A kémiaórák tudománytörténeti érdekességekkel való megtöltésekor természetesen vigyázni kell a túlzásokra. A tanár feladata a nevelés mellett magának a tudománynak, tantárgynak a megtanítása. De ahhoz, hogy felkeltsük és fenntartsuk érdeklődésüket, minél változatosabb, sokszínűbb eszközöket kell bevetni. A kísérletek és egyéb pedagógiai módszerek mellett a tudománytörténet egy további lehetőséget jelent. Ha egy diák elkezd érdeklődni iránta, könyvek, cikkek ajánlásával segíthetjük, hogy jobban elmélyedhessen a témában. Néha a televízióban is találhatunk dokumentumfilmeket, melyeket javasolhatunk otthoni megnézésre, de egy-egy érdekesebb filmet vagy filmrészletet az órán is levetíthetünk. Nem hiszem, hogy van egy általános recept arra, hogy miből mennyit kell tanítani, és hogyan. Sok múlik az osztályon, a tanáron és a külső körülményeken, lehetőségeken. Meg kell próbálni valamilyen egyensúlyt találni a különböző módszerek között, minél többet belecsempészni a négyévnyi kémiaórákba, minél változatosabban. Próbáljuk együtt is alkalmazni a különböző lehetőségeket, például a kémiatörténetbe is belekeverhetjük a mostanában egyre nagyobb hangsúlyt kapó mindennapi anyagokat, pl. a tisztítószerek kifejlesztésének történetét. 

Cikkem célja az volt, hogy a kémiának és a többi természettudománynak egy viszonylag elhanyagolt, pedig érdekes és sok lehetőséggel teli területére irányítsam a figyelmet. Ha sikerült elérnem azt, hogy a tanárok elgondolkodjanak azon, mit lenne érdemes ebből felhasználni, akkor a munkám nem volt hiábavaló.

